Íþróttafólk ársins hjá sérsamböndum og nefndum ÍSÍ . Marín Laufey er lengst til vinstri á myndinni . Ljósmynd / Arnaldur Í kvöld fór fram afhending viðurkenninga til íþróttafólks sérsambanda og íþróttanefnda ÍSÍ 2019 í Silfurbergi í Hörpu . Einn Sunnlendingur var í þessum hópi en það er Marín Laufey Davíðsdóttir , glímukona úr HSK , sem var valin glímukona ársins í sjötta skiptið . Marín Laufey hefur stundað glímu í um 13 ár og hlotið Freyjumenið fimm sinnum . Marín átti góðu gengi að fagna á glímuvellinum á árinu , en hún var í verðlaunasæti á öllum þeim mótum sem hún tók þátt í og þá má helst nefna tvo Evrópumeistaratitla í keltneskum fangbrögðum og verðlaun fyrir að vera kona mótsins á Evrópumótinu . Marín er fyrirmyndar íþróttakona jafnt innan vallar sem utan . Þess má geta að kærasti Marínar , Ásmundur Hálfdán Ásmundsson , UÍA , var valinn glímumaður ársins í fjórða skipti og tók systir Marínar , Karitas Harpa , við verðlaununum fyrir hans hönd . Selfyssingar komust ekki á pallKarlalið Selfoss í handbolta var eitt af þremur liðum sem átti möguleika á titlinum lið ársins og Patrekur Jóhannesson var einn þriggja efstu í valinu á þjálfara ársins . Selfyssingarnir þurftu hins vegar að lúta í lægra haldi fyrir kvennaliði Vals í körfubolta og Óskar Hrafn Þorvaldsson , sem þjálfaði karlalið Gróttu í knattspyrnu á liðnu sumri , var valinn þjálfari ársins .